Xirivella presenta al·legacions consensuades al PAR de l'aeroport per a exigir contraprestacions actuals
26 de juliol de 2024

L'ajuntament de Xirivella presenta un paquet d'al·legacions consensuades al Pla d'Acció associat al Mapa Estratègic del Soroll en la seua fase IV (MER). El govern municipal ha volgut incloure en el document totes les propostes de la resta de grups polítics així com les presentades per la federació veïnal. “Han sigut elaborades de manera inclusiva i participativa, integrant les diferents propostes. Esta iniciativa reflecteix el nostre compromís amb la transparència i la col·laboració, reconeixent que treballant junts podem afrontar eficaçment una de les principals problemàtiques d'aquest municipi”, assegura Paqui Bartual, l'alcaldessa de Xirivella.

L'al·legació de major pes en la qual tots coincideixen va en la línia del trasllat de l'aeroport però, mentre s'inicia esta mesura, l'edil exigeix “compensacions ja, per les molèsties ocasionades. Xirivella precisa noves mesures per a pal·liar les molèsties que genera el soroll dels avions i la contaminació en la qualitat de vida dels veïns”.

“No podem obviar que el Pla d'Acció contra el Soroll (PAR), encarregat pel Ministeri de Transport i Mobilitat Sostenible ja part en els seus inicis de premisses no vàlides i obsoletes ja que es basa en mapes i escenaris del trànsit aeri corresponent a l'any 2021 (afectat per la pandèmia de la Covid-19). Eixes dades no són representatius de la situació actual, ja que fa temps que s'ha recuperat nivells de trànsit aeri anteriors a la pandèmia”, critica Bartual. Des de l'any 2015 l'aeroport ha experimentat un increment exponencial del nombre de viatgers passant en aquests últims anys de 5.000 turistes, a més de 10.000 viatgers l'any 2023.

“L'empremta acústica que serveix de base en este Pla per a justificar l'adopció de mesures està distorsionada a la baixa, la qual cosa ens condemna a reduir l'exigència de mesures correctores. I en conseqüència, existeix greuge comparatiu en habitatges beneficiaris de mesures d'aïllament acústic i altres adjacents que se'ls nega eixes mateixes mesures”.

Per estos motius, el govern municipal reclama l'actualització de l'empremta acústica, que s'ajuste a l'increment en el volum del trànsit aeri i que es tinguen en compte les desviacions en les trajectòries dels vols que s'observen en els informes aportats per Aena. I així, poder incloure en la nova empremta acústica a la totalitat dels habitatges del terme municipal de Xirivella perquè puguen beneficiar-se de les contraprestacions.

En eixa línia ella ajuntament també proposa la creació de mesures encaminades l'adquisició d'aparells de climatització en els habitatges “perquè la insonorització dels finestrals no és la solució i menys en períodes d'estiu quan els veïns han d'obrir les finestres per a suportar la calor”.

L'alcaldessa agraeix la implicació dels veïns que han respost a la crida perquè presentaren les seues propostes. Quasi un centenar de correus han entrat estos últims dies amb aquestes reclamacions veïnals. “Les portarem i defensar els interessos de Xirivella i estarem vigilants perquè no caiguen en sac foradat i siguen tingudes en compte per part del Ministeri de Transport i Mobilitat Sostenible”, afig Bartual.